РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/234-17

3. новембар 2017. године

Б е о г р а д

ЗАПИСНИК

СЕДМЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 3. НОВЕМБРА 2017. ГОДИНЕ

Седница је почела у 11,19 часова.

Седницом је председавaо Дејан Николић, заменик председника Одбора, у складу са одредбом члана 70. ст. 1. и 3. Пословника Народне скупштине.

Седници су присуствовали чланови Одбора: Соња Влаховић, Владимир Петковић, Ивана Стојиљковић, Ивана Николић, Борка Грубор, Радослав Цокић, Снежана Богосављевић Бошковић, Душко Тарбук и Нада Лазић, као и заменици чланова Одбора Јосип Броз и Предраг Јеленковић (заменик члана Одбора Јасмине Каранац) и народни посланик Љубинко Ракоњац.

Седници нису присуствовали чланови Одобра: Мирослава Станковић Ђуричић, Милош Бошковић, Јасмина Каранац, Борислав Ковачевић и Ненад Милић.

Седници је присутвовала представница Зелене столице Валентина Ђурета из Београдског фонда за политичку изузетност.

На предлог заменика председника Одбора, једногласно је усвојен следећи:

Д н е в н и р е д

1. Избор председника Одбора.

Пре преласка на рад по утврђеном дневном реду, усвојен је Записник Шесте седнце Одбора за заштиту животне средине, одржане 17. јула 2017. године.

Прва тачка дневног реда - **Избор председника Одбора**

Председавајући је констатовао да је председник Одбора др Бранислав Блажић поднео оставку на функцију народног посланика, па је потребно да Одбор изабере новог председника Одбора.

Члан Одбора Владимир Петковић предложио је члана Одбора Ивану Стојиљковић за председника Одбора за заштиту животне средине, истакавши да је била веома активна у раду овог одбора у два сазива Народне скупштине, као и да је учествовала у радној групи надлежног министарства.

У дискусији која је уследила, учествовали су чланови Одбора: Дејан Николић и Ивана Николић.

Председавајући је рекао да је, на почетку сазива Народне скупштине, постигнут договор о томе којој посланичкој групи ће припасти које место председника одбора и да је договорено да председник овог одбора буде из Српске напредне странке, па да се, у складу са тим, он слаже да се за председника одбор изабере Ивана Стојиљковић. Истакао је да овај одбор добро ради свој посао и да се воде веома квалитетне дискусије, али да се прави резултати тек очекују.

Указано је на то да је рад овог одбора био веома транспарентан, да су све представке упућене одбору биле достављане свим члановима, као и на квалитетна јавна слушања која је одбор организовао. Подржан је предлог за избор Иване Стојиљковић за председника Одбора.

Одбор је (са 12 гласова за, један члан Одбора није гласао), изабрао народног посланика Ивану Стојиљковић за председника Одбора.

Новоизабрани председник Одбора Ивана Стојиљковић истакла је да је овај одбор до сада одлично функционисао, као и да је олакшавајућа околност то што су већ постављени циљеви да одбор ради без обзира на политичке разлике међу члановима, али је указала на то да се сада од ње много очекује, јер је потребно наставити оно што је досадашњи председник одбора одлично радио, усмеравајући рад одбора како кроз законодавну и контролну функцију, тако и кроз активизам и сарадњу са невладиним сектором.

Представник Зелене столице изнела је задовољство због тога што су представници невладиних организација окупљених кроз механизам Зелене столице до сада, у већ три сазива, уредно позивани на сваку седницу Одбора, као и на сва јавна слушања која је Одбор организовао, па су на тај начин имали прилику да учествују у раду Одбора. Изразила је наду да ће се ова пракса и даље наставити и указала на то да преко 50 организација цивилног друштва стоји на располагању Одбору за све информације и помоћ.

Закључујући седницу Одбора, председавајући се захвалио организацијама цивилног друштва на досадашњој сарадњи са Одбором и активизму на који подстичу чланове Одбора.

Седница је завршена у 11,40 часова.

СЕКРЕТАР ЗАМЕНИК ПРЕДСЕДНИКА

Милица Башић Дејан Николић